РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/64-20

24. фебруар 2020. године

Б е о г р а д

ЗАПИСНИК

107. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 24. ФЕБРУАРА 2020. ГОДИНЕ

Седница је почела у 9,00 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Момо Чолаковић, Миљан Дамјановић и Золтан Пек.

Седници су присуствовали заменици чланова Одбора: Тања Дамњановић Томашевић (заменик Верољуба Арсића) и Ђорђе Милићевић (заменик Душана Бајатовића).

Седници нису присуствовали чланови Одбора: Милорад Мирчић, Александар Стевановић, Горан Ћирић, Милорад Мијатовић, Милан Лапчевић и Војислав Вујић, као ни њихови заменици.

Седници су присуствовали представници и повереници Владе: Славица Савичић, државни секретар у Министарству финансија, Зоран Гашић, в.д. директор Управе за игре на срећу, Ана Триповић, в.д. директор Управе за јавни дуг и Наташа Милић, директор Републичке дирекције за воде.

На предлог председника, Одбор је једногласно (9 гласова „за“) утврдио следећи

Д н е в н и р е д:

- Усвајање записника са 106. седнице Одбора;

 1. Разматрање Предлога закона о играма на срећу, који је поднела Влада (број 011-225/20 од 6. фебруара 2020. године), у начелу;

2. Разматрање Предлога закона о потврђивању Уговора о зајму (Програм за отпорност на климатске промене и наводњавање у Србији – фаза I) између Републике Србије и Европске банке за обнову и развој, који је поднела Влада (број 011-176/20 од 31. јануара 2020. године);

 3. Разматрање Предлога закона o потврђивању Конвенције о међународном остваривању издржавања деце и других чланова породице, који је поднела Влада (број 011-90/20 од 20. јануара 2020. године).

 Пре преласка на рад по утврђеним тачкама дневног реда, Одбор је једногласно ( 9 гласова „за“), без примедби, усвојио записник са 106. седнице Одбора.

 Одбор је једногласно ( 9 гласова „за“) одлучио да, у складу са чланом 76. Пословника, обави заједнички јединствени претрес о тачкама 2. и 3, с тим да се о свакој тачки изјасни појединачно.

**Прва тачка дневног реда: Разматрање Предлога закона о играма на срећу, који је поднела Влада, у начелу**

 Славица Савичић, државни секретар, образложила је разлоге за доношење, главне циљеве и нова решења у Предлогу закона о играма на срећу. Рекла је да је на територији Републике Србије присутан константан раст тржишта игара на срећу, те да је неопходно увођење нових законских решења усаглашених са постојећим европским, односно међународним стандардима. Тиме би се створио адекватан правни окрив за успостављање напреднијег система и поступка надзора и омогућило праћење оствареног промета приређивача електронским путем у реалном времену. Такође, предвиђена су и нова законска решења која уређују област приређивања наградних игара у роби и услугама, која прате захтеве привреде и имају за последицу пораст прихода у буџету Републике Србије. Поред тога, доношењем новог закона у области игара на срећу стварају се неопходни услови за ефикасније прикупљање буџетских прихода и смањење сиве економије, повећање степена друштвене одговорности приређивача игара на срећу, повећање правне и економске сигурности, унапређење законског оквира за борбу против прања новца и финансирања тероризма, као и усаглашавање са Законом о инспекцијском надзору и Законом о општем управном поступку и прецизирање и детаљније дефинисање законских института и појмова у овој области.

 Председник Одбора др Александра Томић обавестила је чланове Одбора да је са представницима Националне организације особа са инвалидитетом одржала састанак поводом примедби ове организације на предложени закон о играма на срећу. Њихови захтеви су били да се Предлог закона допуни, те да се њиме обавезно утврди да се део средстава који су приход буџета Републике Србије у износу од 40% користи се за финансирање Црвеног крста Србије, организација особа са инвалидитетом и других удружења чији је циљ унапређење социјално – економског и друштвеног положаја особа са инвалидитетом и других лица у стању социјалне потребе, установа социјалне заштите, спорта и омладине, локалне самоуправе и лечење ретких болести, као и да се тако утврђена наменска средства распоређују у износу од по 19% за сваку од наведених категорија, осим за финансирање лечења ретких болести где би се определило 5 одсто. У том смислу Влада је доставила амандмане на чланове 5. и 11. Предлога закона, којима се допуњује Предлог закона о играма на срећу у складу са захтевима Националне организације особа са инвалидитетом.

Одбор је, на основу члана 156. став 3. Пословника Народне Скупштине, једногласно (девет гласова „за“) одлучио да поднесе следећи

ИЗВЕШТАЈ

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихвати Предлог закона о играма на срећу, у начелу, са амандманима које је Влада поднела на члан 5. и 11. Предлога закона.

За известиоца Одбора на седници Народне скупштине одређена је др Александра Томић, председник Одбора.

**Друга и трећа тачка дневног реда - заједнички јединствени претрес: Разматрање Предлога закона о потврђивању Уговора о зајму (Програм за отпорност на климатске промене и наводњавање у Србији – фаза I) између Републике Србије и Европске банке за обнову и развој, који је поднела Влада и Предлога закона o потврђивању Конвенције о међународном остваривању издржавања деце и других чланова породице, који је поднела Влада**

 Ана Триповић, в.д. директор Управе, рекла је да су разлози за потврђивање Уговора о зајму између Републике Србије и Европске банке за обнову и развој, потписаног 20. децембра 2019. године у Београду, садржани су у чињеници да је Европска банка за обнову и развој одобрила зајам од 15 милиона евра Републици Србији, као зајмопримцу кредита ради реализације Пројекта јачања инфраструктуре за наводњавање у Републици Србији, које се односи на Програм за отпорност на климатске промене и наводњавање у Србији - фаза I. Овај програм укључује финансирање изградње и рехабилитације критичне инфраструктуре за наводњавање у подручју источне Србије (општина Неготин), централне Србије (општина Свилајнац) и АП Војводине. Овај програм ће повећати могућности наводњавања и унапредити економске прилике за становнике мање развијених региона у Србији. Један од очекиваних резултата наводњавања је и раст приноса и, у комбинацији са употребом квалитетнијих усева, повећање годишњег прихода газдинстава у две општине. Важан део програма је и сарадња Банке са Владом Републике Србије на изради Стратегије за наводњавање, са акционим планом за њено спровођење.

 Славица Савичић, државни секретар, рекла је да се усвајањем овог предлога закона омогућава примена Конвенције о међународном остваривању издржавања деце и друтих чланова породице - Хашке конвенције, закључене 2007. године, под окриљем Хашке конференције за међународно приватно право. Међународно остваривање издржавања код нас је до сада било регулисано Конвенцијом Уједињених нација о остваривању алиментационих захтева у иностранству – Њујоршка конвенција из 1956. године. Хашком конвенцијом обезбеђује се свеобухватни систем сарадње између органа држава уговорница применом стандардизованих докумената и унификацијом услова за признање и извршење одлука; одређују се прецизни и разумни рокови за поступање, као и јединствен централни орган који прима и шаље захтеве.

Одбор је, на основу члана 156. став 3. Пословника Народне Скупштине, једногласно (девет гласова „за“) одлучио да поднесе следеће извештаје:

1. **тачка дневног реда**

ИЗВЕШТАЈ

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму (Програм за отпорност на климатске промене и наводњавање у Србији – фаза I ) између Републике Србије и Европске банке за обнову и развој.

 За известиоца Одбора на седници Народне скупштине одређена је др Александра Томић, председник Одбора.

1. **тачка дневног реда**

ИЗВЕШТАЈ

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона o потврђивању Конвенције о међународном остваривању издржавања деце и других чланова породице.

За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 9,45 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић